钦定古今图书集成/明伦汇编/闺媛典/第152卷 > 王天禄继室李氏〈徐氏附〉
## 钦定古今图书集成/明伦汇编/闺媛典/第152卷 > 王天禄继室李氏〈徐氏附〉

按《迁安县志》：李氏，三屯忠义中卫军丁王天禄继室
也。天禄先娶马氏不育，纳妾徐氏，生子阶。马氏亡，天
禄以徐有子，不欲更娶。徐劝曰：“中馈妾可任之𬞟藻，
非嫡敢主乎？”天禄乃复娶李。居数载，李怀妊七月而
天禄死，后生子墀，时年二十。舅姑怜之，命再适。李曰：
“‘吾人妻也，有死无二’。徐曰：‘吾虽妾，岂敢二哉’！”遂携手
悲号相励，不易其志，训育二子，勤织纴以供朝夕。李
卒，年六十三，徐几八十，子孙二十馀人，同居儒服者
三人。家业日盛，礼教日兴。人皆谓李、徐之报。有司表
其门。